# Ideer til kreativ bruk av salmeboka

**Bokmerke**

Den lille utgaven av salmeboka mangler bokmerke. Her får du tre forskjellige varianter av et bokmerke som kan lages av barna.

* BOKMERKE MED NOTEKORS

Bruk mal for bokmerke. Bokmerket kan fargelegges og pyntes fritt. Lamineres.

* SILKEBÅND

Bruk silkebånd i tre forskjellige farger, festes sammen med perler. Pass på at hullet i perlene er store nok til silkebåndet!

* FESTET BOKMERKE

Bruk tråd/bånd som kan festes med tape bakerst i boka eller knytes rundt. Kan enten knytes på utsiden av boken eller tres mellom de to bokryggene.



**Symbolene**

Salmeboka er utstyrt med symboler:

* Notekorset på framsiden av boka
* Et symbol nederst på sidene som signaliserer hvilket kapittel en blar opp i. I tillegg begynner hvert kapittel med symbolet som er mer utsmykket.

Se vedlegg med symbolene. Symbolene kan brukes til mye og mangt, f.eks.

* Lag **SPILL** som Billedlotto, Memory, Sudoku e.l. med symbolene
* Bruk kapittellogoer til å lage **VINDUSBILDER**. Fargelegges med voksfarger og smøres tynt med olje på baksiden.
* Lag en **UTSTILLING** om salmeboka med bilder av symbolene som barna maler selv.
* Bruk symbolene som utgangspunkt for **SAMTALER** om temaer, del evt i grupper.
* Symbolene kan også brukes i en **BØNNEVANDRING** under gudstjenesten.

Kirkeklokke – Kirkeåret

Trekant med øye – Gud, vår skaper

Fisk – Jesus, vår frelser

Due – Den hellige ånd og kirken

Menneske med oppstrakte hender – Menneske i Guds verden

Soloppgang – Døden og det evige liv

Lyre – Bibelske salmer og liturgiske ledd

*Følgende symboler er ikke del av den lille utgaven av salmeboka:*

To hender i bønn – Norsk bønnebok

Oppslått bok – Katekismen

Tent lys – Noen enkle liturgier

**Min personlige salmebok**

Den lille utgaven av salmeboka har mange tomme sider i slutten av boka. Bruk disse, slik at salmeboka blir en minne over Lys våken-natten og barna føler eierskap til boka.

Salmeboka har veldig tynne ark, unngå derfor bruk av lim og tusj. Bruk helst fargeblyanter o.l.

* Få fingeravtrykk av alle som er med på Lys våken
* Alle tegner eller skriver en liten hilsen i boka.
* Ta bilde av hele Lys våken gjengen, print ut og lim inn, f.eks. med en liten bit tosidig tape.
* Lag en side med «Yndlingssalmen min», tegn et bilde om salmen eller noter hva du liker med salmen.

Bruk ex libris-klistremerke med navn i bokomslaget.